چەنی شۆڕش و سەرهۆردای جەماوەری جە وەرنیشت (ڕۆژاڤا)و کوردستانی تا ئازادکەردەی ئا بەشە جە وڵاتی و ئەرەمەرزنای ڕاۋەبەری دیموکراتیی و شکستدای داعشی و تا بە ئارۆچ بیاوۆنە، ڕووانە تورکیا بە بەهانێ جۆراوجۆرێ ڕۆژاڤاش کەردەن ئامانج و هەوڵ پەی دلێنەبەردەی دەستکەفتەکانش مڎۆنە. هەمیشە بانگەشەش کەردەن و مەکرۆنە گوایا جە ڕۆژاڤاۋە هەڕەشێ جە سنوریش مەکریانە و بە بەردەۋامی وازیار بییەن تا ناوچەی ئارام بە حەز و ئارەزوو وێش دروست بکریۆنە. جە ۋەراۋەرەنە هەمیشە ڕاۋەبەری ڕۆژاڤای هەم بانگەشەکێ تورکیای و هەم بە ئارەزوو تورکیای دروستکەردەی ناوچە ئارامش ڕەت کەردەنەۋە. ڕاۋەبەریەکە بەردەۋام ئامادە بییەن تا بە گفتوگۆ پەرسەکێ  میانیش و تورکیای چارەسەرە ببانە و ناوچەی ئارامیچ بە ڕێککەوتەی دروست بکریۆنە.
تورکیا ناوچێۋی ئارامی چنینش گەرەکەن
تورکیا دوور جە پڕەنسیپی دبلۆماسیی و ڕێزگێتەی جە هامسایەتی و یاسا میاندەوڵەتیەکان و حسابکەردەی پەی ۊەرانۋەرەکەیش، هەمیشە هەوڵش دان بە ملهوڕی و زۆرداری داۋاکاریەکانش بسەپنۆنە و بە حەز و ئارەزوو وێش ناوچەی ئارام دروست بکریۆنە. ڕژێمو تورکیای بەردەۋام پافشاریش کەردەن تا:
۱- ناوچەی ئارام بە بە درێژایی سنورەکێ ڕۆژئاڤای و تورکیا و ۳۰ کیلۆمەترێ بە قوڵایی خاکو ڕۆژاڤای دروست بکریۆنە.
۲- سەرجەم هێزەکێ قەسەدەی، یەپەگەی، یەپەژەی، ئاسیش و ڕاۋەبەری ڕۆژاڤای جە ناوچەی ئارامەنە بکێشیاۋە و هیچ ڕۆڵێشان پنە نەدرێۆنە.
۳- ناوچەی ئارامەنە هێزەکێ تورکیای باڵادەستێ بانە.
٤- تاقمە چەتێ سوریێ سەر بە تورکیای و تاقمە چەتە میاندەوڵەتیەکێ کە ئینێ سوریانە و فەرمان جە تورکیای مەگێرانێ، فاڕیاۋە پەی ناوچەی ئارامی.
٥- نزیکە بە ۳ ملیۆنێ پەنابەرێ سوریێ کە ئینێ تورکیانە قۆناخ بە قۆناخ فاڕیاۋە پەی ناوچەی ئارامی و یاگەگیرێ بکریان.
٦-بە سەرپەرشتی تورکیای ڕاۋەبەریی ئیداری و سیاسیی و مەدەنی پەی ناوچەکە دروست بکریۆنە.
تورکیا چ ئامانجێش جە دروستکەردەی ناوچەی ئارامی هەن
تورکیا گەرەکشەن بە دروستکەردەی ناوچەی ئارامی بە ئی ئامانجەیە بیاوۆنە:
۱- ڕۆژاڤا و (باکور)و کوردستانی پەی هەمیشەی جە هەنتری ببڕۆرە.
۲- دیموگرافیا سنوری پەی هەمیشەی بفاڕۆنە و کورد بەتەمامی جە ناوچەی ئارامەنە کۆچبەر بکریۆنە.
۳- قۆناخ بە قۆناخ ناوچەکە بەتورک بکریۆنە و بوزیۆنە سەرو خاکو تورکیای و پەی هەمیشەی گێریۆرە.
٤- ناوچەی ئارامی چوون کارتێۋی فشار دژ کورد، سوریا، ئەمەریکا، ڕووسیای بەکارباۋەرۆنە.
بەڵام سەرجەم پیلان و ئامانجەکەو تورکیای هەم جەلاو ڕاۋەبەری ڕۆژاڤاو کوردستانی و هەم جە لاو ئەمەریکایەۋە قبوڵ نەکریان و ڕەت کریانەۋە و جە جیاتیش ڕۆژاڤا و ئەمەریکا نەخشەی تەرشان پەی ناوچەی ئارامی هەن.
ڕۆژاڤا چ جۆرە ناوچێۋی ئارامش لاۋە پەسەندەن
جە ٥ تا ۸و ئابی ۋیەردەیەنە، هێزەکێ سوریای دیموکراتیکی-قەسەدە بە فەرمی داۋاش کەرد تا ناوچەی ئارام دروست بکریۆنە. قەسەدە جە ۲٦و ئابیەنە بەۋەڵاکریای فەرمی ڕازمەندی وێش پەی دورستکەردەی ناوچەی ئارامی وست ڕووە و ئاشکراش کەرد:
۱- ناوچەی ئارام جە سەرێکانی تا گرێ سپی بەدرێژایی ۱۰۰ کیلۆمەتران و بە قوڵایی ٥ کیلۆمەترێ هاڵی جە هێزی پیادەی و بە قوڵایی ۱٤ کیلۆمەترێ هاڵی جە چەکێ قورسێ قەسەدەی دروست مەکریۆنە.
۲- دمایە ئەۋەکێشیای قەسەدەی، ئەنجوومەنێ سەربازیێ هەرێمیێ سەر بە ڕاۋەبەری ڕۆژاڤاو کوردستانی ناوچەی ئارامی پارێزنان.
۳- ناوچەی ئارامەنە بە هیچ شێوازێ هێزێ تورکیای بییەیشان نییەن.
٤- بە هیچ شێوازێ ڕا بە هێزە بەکرێگیریاکێ تورکیا نمەدریۆنە دەربازێ ناوچەی ئارامی ببانە.
٥- بە هیچ شێوازێ ڕا بە نیشتەجاکەردەی پەنابەرە سوریەکان نمەدریۆنە کە ئیسە ئینێ تورکیانە و قبوڵ نمەکریۆنە بفاڕیانێۋە پەی ناوچەکەی.
٦- فاڕای دیموگرافیای و جە یۆتری ئەۋەبڕیەی سەرنیشت و وەرنیشت (باکور و ڕۆژاڤا) هەرگیز قبوڵ نمەکریۆنە.
۷- هێزەکێ هامپەیمانی میاندەوڵەتی بە سەرکردایەتی ئەمەریکای چەمداری ناوچەی ئارامی مەکەرانێ، نەک هێزێ تورکیای.
